
PATVIRTINTA
Užimtumo tarnybos prie Lietuvos Respublikos socialinės apsaugos ir darbo ministerijos direktoriaus 
2018 m. balandžio 27 d. įsakymu Nr. V-182
(Užimtumo tarnybos prie Lietuvos Respublikos socialinės apsaugos ir darbo ministerijos direktoriaus 
2022 m. rugsėjo 20 d. įsakymo Nr. V-293 redakcija)

KOMUNIKACIJOS SKYRIAUS NUOSTATAI 

I SKYRIUS.
 BENDROSIOS NUOSTATOS

1. Komunikacijos skyriaus nuostatai (toliau – Nuostatai) nustato Užimtumo tarnybos prie Lietuvos Respublikos socialinės apsaugos ir darbo ministerijos (toliau – Užimtumo tarnyba)  organizavimą ir atsakomybę bei veiklos kontrolę.
2. Skyrius yra Užimtumo tarnybos struktūrinis padalinys, tiesiogiai pavaldus ir atskaitingas Užimtumo tarnybos direktoriui. 
3. Skyrius savo veikloje vadovaujasi Lietuvos Respublikos Konstitucija, Lietuvos Respublikos tarptautinėmis sutartimis, Lietuvos Respublikos įstatymais, Lietuvos Respublikos Vyriausybės nutarimais, Lietuvos Respublikos socialinės apsaugos ir darbo ministro įsakymais, Užimtumo tarnybos direktoriaus įsakymais, kitais teisės aktais, susijusiais su nustatytų funkcijų vykdymu, ir šiais Nuostatais; 
4. Skyriaus struktūra nustatoma vadovaujantis Lietuvos Respublikos viešojo administravimo įstatymu ir Užimtumo tarnybos direktoriaus patvirtintu Užimtumo tarnybos pareigybių sąrašu. Skyriaus valstybės tarnautojų ir darbuotojų, dirbančių pagal darbo sutartis, (toliau – valstybės tarnautojai ir darbuotojai) kompetenciją, funkcijas, pavaldumą nustato jų pareigybių aprašymai.
5. Šiuose Nuostatuose vartojamos sąvokos: 
5.1. komunikacijos strategija (toliau – Strategija) – tai Užimtumo tarnybos strateginis dokumentas, kuriame apibrėžtas vienodas įstaigos vizualinis stilius, suformuluoti išorinės ir vidinės komunikacijos principai ir numatytos jų įgyvendinimo kryptys bei priemonės.  Skyrius formuoja Strategiją ir kontroliuoja jos įgyvendinimą Užimtumo tarnyboje. 
5.2. išorinė komunikacija apima Užimtumo tarnybos vienodą įvaizdį viešojoje erdvėje, viešuosius ryšius su žiniasklaida ir visuomene bei veiklos pristatymą socialiniuose tinkluose. Skyrius formuoja vienodą Užimtumo tarnybos įvaizdį viešojoje erdvėje ir prižiūri jo palaikymą Klientų aptarnavimo departamentuose (KAD), valdo Užimtumo tarnybos viešuosius ryšius su žiniasklaida ir visuomene, administruoja veiklos pristatymą socialiniuose tinkluose.  KAD dalyvauja formuojant ir palaikant vienodą įvaizdį, užtikrina viešuosius ryšius su regionine žiniasklaida, klientais ir socialiniais partneriais, teikia Skyriui tekstinę ir vaizdinę informaciją, skirtą viešinti socialiniuose tinkluose;
5.3. vidinė komunikacija apima informacijos mainus įstaigos viduje, vienodą Užimtumo tarnybos vertybių, organizacinės kultūros, dalykinio bendravimo, palankaus darbo klimato ir veiklos standartų palaikymą. Skyrius formuoja bendrus vidinės komunikacijos principus, užtikrina jų įgyvendinimą.
6. Skyrius turi dokumentų blanką.

II SKYRIUS.
 SKYRIAUS UŽDAVINIAI IR FUNKCIJOS

7. Skyriaus uždaviniai yra :
7.1. užtikrinti Užimtumo tarnybos komunikacijos strategijos įgyvendinimą;
7.2. valdyti ir užtikrinti Užimtumo tarnybos išorinę komunikaciją;
7.3. valdyti ir užtikrinti Užimtumo tarnybos vidinę komunikaciją. 
8. Skyrius, įgyvendindamas jam nustatytus uždavinius, vykdo šias funkcijas:
8.1. Užimtumo tarnybos komunikacijos strategijos įgyvendinimo srityje:
8.1.1. formuoja ir įgyvendina Užimtumo tarnybos komunikacijos strategiją (toliau – Strategija);
8.1.2. rengia planus Strategijai įgyvendinti ir atsako už jų įgyvendinimą;
8.1.3. rengia ir atnaujina rekomendacijas dėl vienodo Užimtumo tarnybos vizualinio stiliaus ir prižiūri jų laikymąsi; 
8.1.4. organizuoja ir/arba dalyvauja organizuojant Užimtumo tarnybos veiklos pristatymą viešuosiuose ir reprezentaciniuose renginiuose (parodose, konferencijose, renginių cikluose ir kt.), pagal poreikį rengia šių renginių koncepcijas ir programas, organizuoja vizualinį apipavidalinimą ir komunikaciją;	
8.1.5. rūpinasi reprezentatyviu Užimtumo tarnybos pristatymu ir atstovavimu jai viešojoje erdvėje, ypač bendraujant su socialiniais partneriais;
8.1.6. kuria ir palaiko Užimtumo tarnybos interneto svetainės stilių;
8.1.7. atlieka Užimtumo tarnybos interneto svetainėje skelbiamo turinio ir grafinio stiliaus priežiūrą;
8.1.8. rengia ir apipavidalina informacinius spaudinius ir kitą viešinimo medžiagą;
8.1.9. fotografuoja Užimtumo tarnybos renginius ir įvykius, tvarko nuotraukų archyvą;
8.1.10. rengia oficialias Užimtumo tarnybos direktoriaus sveikinimo kalbas, padėkas, pranešimus, kitus proginius ir viešuosius tekstus;
8.1.11. nustato reprezentacinių priemonių poreikį ir inicijuoja jų įsigijimą.
8.2. išorinės komunikacijos valdymo ir užtikrinimo srityje:
8.2.1. formuoja vienodą Užimtumo tarnybos įvaizdį viešojoje erdvėje ir teikia siūlymus Užimtumo tarnybos direktoriui jam palaikyti ir gerinti;
8.2.2. valdo Užimtumo tarnybos viešuosius ryšius su žiniasklaida ir visuomene;
8.2.3. teikia teisingą, tikslią ir nešališką informaciją apie Užimtumo tarnybos veiklą visuomenei, valstybės institucijoms, įstaigoms, kitoms Lietuvos ir užsienio institucijoms ir organizacijoms;
8.2.4. rengia ir platina pranešimus žiniasklaidai, su Užimtumo tarnybos direktoriumi derina oficialią Užimtumo tarnybos poziciją pranešimams spaudai, rengia ir teikia atsakymus į žurnalistų užklausas, organizuoja interviu su žiniasklaidos atstovais, rengia komentarus žiniasklaidai ir straipsnius, susijusius su Užimtumo tarnybos veikla, palaiko tiesioginius kontaktus su visuomenės informavimo priemonių atstovais, organizuoja spaudos konferencijas ir rengia joms informacinius paketus;
8.2.5. atlieka informacijos žiniasklaidoje stebėseną ir teikia apibendrinimus Užimtumo tarnybos direktoriui ir kitiems darbuotojams, teikia Užimtumo tarnybos direktoriui siūlymus dėl visuomenės nuomonės formavimo;
8.2.6. bendradarbiauja su Socialinės apsaugos ir darbo ministerijos patarėju ryšiams su visuomene ir Ryšių su visuomene skyriumi, prireikus derina oficialią Užimtumo tarnybos poziciją viešinimo klausimais, dalyvauja organizuojant ministerijos viešinimo renginius, teikia ministerijai nustatyta tvarka savaitės renginių suvestines, informaciją leidiniams ir kt.  
8.2.7. administruoja Užimtumo tarnybos interneto svetainę Skyriaus kompetencijai priskirtais klausimais, teikia siūlymus dėl jos tobulinimo; 
8.2.8. administruoja ir vykdo Užimtumo tarnybos veiklos pristatymą socialiniuose tinkluose Facebook ir Instagram ir kt. Skyriaus kompetencijai priskirtais klausimais;
8.2.9. sistemingai renka valstybės institucijų ir žiniasklaidos pateikiamą informaciją, susijusią su Užimtumo tarnybos veikla, ją analizuoja, teikia Užimtumo tarnybos direktoriui siūlymus dėl reagavimo į netikslią ar negatyvią informaciją, nustato žinių apie Užimtumo tarnybos ir jos veiklą poreikį bei inicijuoja jos surinkimą iš struktūrinių padalinių;
8.2.10. valdo komunikacijos krizes;
8.2.11. konsultuoja Užimtumo tarnybos struktūrinių padalinių ir KAD darbuotojus, teikia pastabas, rekomendacijas, metodinę ir praktinę pagalbą Skyriaus kompetencijai priskirtais klausimais;
8.2.12. nustato gerosios praktikos pavyzdžių rinkimo tvarką ir organizuoja jų viešinimą; 
8.2.13. užtikrina kokybišką Skyriaus kompetencijai priskirtais klausimais vidinių mokymų medžiagos parengimą ir mokymų pravedimą; 
8.2.14. prenumeruoja spaudą ir paskirsto užprenumeruotus leidinius jų gavėjams; 
8.2.15. rengia direktoriaus įsakymų projektus ir teikia Užimtumo tarnybos direktoriui tvirtinti Skyriaus kompetencijai priskirtais klausimais;
8.2.16. bendradarbiauja su Užimtumo tarnybos struktūriniais padaliniais, vykdomų projektų administravimo grupėmis, kitomis viešojo administravimo institucijomis ir įstaigomis, įmonėmis;
8.2.17. atstovauja Užimtumo tarnybos Lietuvos Respublikos valstybės ir savivaldybių institucijose, įstaigose ir organizacijose Skyriaus kompetencijai priskirtais klausimais.
8.3. vidinės komunikacijos valdymo ir užtikrinimo srityje: 
8.3.1. dalyvauja formuojant ir įgyvendinant vieningą Užimtumo tarnybos vertybių, organizacinės kultūros, dalykinio bendravimo, palankaus darbo klimato ir veiklos standartų sistemą; 
8.3.2. nustato vidinio komunikavimo poreikį ir planuoja vidinės komunikacijos priemones bei kanalus; 
8.3.3. Užimtumo tarnybos direktoriaus pavedimu ir suderinęs su juo, įgyvendina vidinės komunikacijos priemones;
8.3.4. formuoja Užimtumo tarnybos identitetą, organizuoja įstaigos tikslų ir vertybių sklaidą;
8.3.5. rengia ir platina vidines naujienas, koordinuoja keitimąsi informacija tarp struktūrinių padalinių;
8.3.6. skelbia Skyriaus veiklos informaciją Užimtumo tarnybos intraneto puslapyje.
9. Skyrius taip pat vykdo šias funkcijas:
9.1. įgyvendina Užimtumo tarnybos direktoriaus įsakymus ir pavedimus;
9.2. dalyvauja darbo grupėse ir komisijose konkrečioms užduotims atlikti bei pasitarimuose;
9.3. nustato Skyriaus poreikį pirkimams ir teikia paraiškas pirkimų planui sudaryti, rengia perkamų prekių, paslaugų ir darbų viešojo pirkimo paraiškas;
9.4. dalyvauja įgyvendinant kitų struktūrinių padalinių veiklos procedūras;
9.5. vykdo išankstinę ir einamąją finansų kontrolę;
9.6. nustato Skyriaus valstybės tarnautojų ir darbuotojų mokymo bei kvalifikacijos tobulinimo poreikį ir teikia Užimtumo tarnybos Žmogiškųjų išteklių valdymo skyriui;
9.7. analizuoja Skyriaus funkcijoms vykdyti reikalingų duomenų poreikį, formuluoja pasiūlymus ir rengia užduotis programinės įrangos kūrimui ir tobulinimui, dalyvauja testuojant sukurtą programinę įrangą;
9.8. nagrinėja Kokybės vadybos skyriaus deleguotus asmenų skundus;
9.9. rengia Užimtumo tarnybos teisės aktų ir kitų dokumentų projektus Skyriaus kompetencijai priskirtais klausimais;
9.10. vizuoja Užimtumo tarnybos įsakymų, sutarčių projektus ir kitus dokumentus Skyriaus kompetencijai priskirtais klausimais;
9.11. pildo Skyriaus tarnautojų ir darbuotojų darbo laiko apskaitos žiniaraščius;
9.12. tvarko Skyriaus veiklos dokumentus, užtikrina tinkamą dokumentų saugojimą, naikinimą ir perdavimą į archyvą;
9.13. vykdo kitas teisės aktų nustatytas funkcijas Skyriaus kompetencijai priskirtais klausimais.
III SKYRIUS.
 SKYRIAUS TEISĖS

10. Skyrius, įgyvendindamas jam nustatytus uždavinius ir vykdydamas nustatytas funkcijas, turi teisę:
10.1. teikti Užimtumo tarnybos direktoriui pasiūlymus dėl teisės aktų tobulinimo;
10.2. gauti iš Užimtumo tarnybos struktūrinių padalinių pasiūlymus, pastabas ar išvadas dėl Skyriaus rengiamų teisės aktų ar kitų dokumentų projektų;
10.3. gauti Skyriaus funkcijoms vykdyti reikalingą informaciją iš Užimtumo tarnybos struktūrinių padalinių, KAD ir kitų valstybės ir savivaldybių institucijų, įstaigų bei kitų juridinių ir fizinių asmenų;
10.4. rengti pasitarimus, organizuoti ir dalyvauti organizuojant seminarus, kitus renginius Skyriaus kompetencijai priskirtais klausimais;
10.5. dalyvauti Užimtumo tarnybos, kitų valstybės institucijų ir įstaigų ar savivaldybių komisijų (darbo grupių) veikloje;
10.6. įforminti Skyriaus blanke ir pasirašyti siunčiamus ar vidaus dokumentus Skyriaus kompetencijai priskirtais klausimais;

IV SKYRIUS.
 skyriaus VEIKLOS ORGANIZAVIMAS

11. Skyriaus darbas organizuojamas vadovaujantis Užimtumo tarnybos metiniais veiklos planais, Skyriaus metiniais ir ketvirtiniais veiklos planais, šiais Nuostatais, Užimtumo tarnybos direktoriaus pavedimais ir rezoliucijomis.
12. Skyriaus veiklą organizuoja Skyriaus vedėjas (toliau – Vedėjas).
13. Vedėjas yra tiesiogiai pavaldus Užimtumo tarnybos direktoriui.
14. Vedėjas:
14.1. planuoja ir organizuoja Skyriaus darbą: paskirsto užduotis Skyriaus valstybės tarnautojams ir darbuotojams bei kontroliuoja jų vykdymą, teikia pasiūlymus Užimtumo tarnybos direktoriui dėl Skyriaus veiklos tobulinimo;
14.2. rengia Skyriaus nuostatus ir Skyriaus valstybės tarnautojų ir darbuotojų pareigybės aprašymus, teikia Užimtumo tarnybos direktoriui tvirtinti.
14.3. atsako už Skyriui pavestų uždavinių ir funkcijų atlikimą;
14.4. teikia Užimtumo tarnybos direktoriui pasiūlymus dėl:
14.4.1. vidaus darbo tvarkos dokumentų rengimo;
14.4.2. Skyriaus nuostatų ir pareigybių skaičiaus;
14.4.3. Skyriaus valstybės tarnautojų tarnybinės veiklos vertinimo;
14.4.4. valstybės tarnautojų ir darbuotojų kvalifikacijos kėlimo;
14.4.5. Skyriaus valstybės tarnautojų ir darbuotojų skatinimo, tarnybinių ar drausminių nuobaudų jiems skyrimo;
14.4.6. komisijų ir darbo grupių specialioms užduotims vykdyti sudarymo ir kitais klausimais;
14.5. nustatyta tvarka atsiskaito Užimtumo tarnybos direktoriui už Skyriaus veiklą;
14.6. vykdo kitas Vedėjo pareigybės aprašyme ir kituose teisės aktuose nustatytas funkcijas ir Užimtumo tarnybos direktoriaus pavedimus.
15. Laikinai nesant Vedėjo, teisės aktų nustatyta tvarka jo funkcijas laikinai vykdo Užimtumo tarnybos direktoriaus paskirtas asmuo.
16. Skyriaus valstybės tarnautojai ir darbuotojai tiesiogiai pavaldūs ir atsiskaito už pavedimų vykdymą Vedėjui.
17. Skyriaus valstybės tarnautojai ir darbuotojai atlieka pareigybės aprašyme nustatytas funkcijas, vykdo pavestas užduotis.
18. Skyriaus veiklą kontroliuoja Užimtumo tarnybos direktorius teisės aktų nustatyta tvarka.
19. Skyriaus veiklos kokybę vertina ir kontroliuoja Kokybės vadybos skyrius.

V SKYRIUS.
 BAIGIAMOSIOS NUOSTATOS

20. Skyrius Lietuvos Respublikos įstatymų ir kitų teisės aktų nustatyta tvarka reorganizuojamas, pertvarkomas arba likviduojamas Užimtumo tarnybos direktoriaus sprendimu.
	21. Su šiais nuostatais pasirašytinai supažindinami visi skyriaus valstybės tarnautojai ir darbuotojai.
	22. Šie nuostatai gali būti keičiami ir (ar) papildomi Užimtumo tarnybos direktoriaus sprendimu.

